Teologen Anne Hege Grung legger vekt på muligheten for gjensidig forandring i en ekte dialog: «Dialog er et møte ansikt til ansikt, mellom likeverdige parter uten skjulte hensikter. Det er et møte jeg går inn i, ikke for å forandre, men for å ta del i den gjensidige forandringen som kan skje gjennom et møte».. Også teologen Notto R. Thelle vektlegger forandringsaspektet ved dialogen: «En virkelig dialog fører gjerne til at tingene ser annerledes ut enn før. Slike forandringsprosesser kan skje på det folkelige plan og blant intellektuelle. Dybden i dialogen måles ikke bare i kvaliteten på meningsutveksling, men kommer til uttrykk i de forandringene som skjer mellom samtalepartnerne».